Portálunk úgy értesült, hogy az MTVA üzemorvosi rendelőjét fertőtlenítik.

Fél évvel a koronavírus-világjárvány tavaszi kitörése után megérkezett a pandémia második hulláma. A fertőzöttek számának radikális emelkedése egyre több országot kényszerít ismét korlátozások bevezetésére annak ellenére, hogy a világgazdaság még magához sem tért a tavaszi járványkitörés hatásaitól. A jelek szerint a második hullám Magyarországot is elérte. Kövesse híreinket!

Elővigyázatosságból kórházba vitték a Médiaszolgáltatás-támogató és Vagyonkezelő Alap (MTVA) egyik munkatársát annak III. kerületi székházából, a Kunigunda útjáról – közölte a Hirado.hu.

A mai nap folyamán az egyik kollégánk lázasan érkezett be dolgozni, az üzemorvos döntött úgy, hogy elővigyázatosságból értesíti az egészségügyi hatóságokat, az ő kollégáik a mi kollégánkat elvitték további kivizsgálásra, ennek eredményéről természetesen tájékoztatást adunk"

– mondta Fürst-Borsos Ádám, az MTVA pr és kommunikációs vezetője.

A hvg.hu forrásai szerint a fenti szöveget egy hírlevél formájában is szétküldték a dolgozóknak.

Úgy tudjuk, az üzemorvosi rendelőt fertőtlenítették a székházban.

Az MTVA hivatalos tájékoztatása szerint a 2200 dolgozó védelmének érdekében minden olyan esetben, amikor bárkinél lázas tüneteket tapasztalnak, az érintettet orvosi tanácsra megfigyelésre küldik.

Frissítés:

A Magyar Hang azt írja, az M4 Sport csatorna egyik alkalmazottját vitték el a tetőtől talpig védőfelszerelést viselő mentősök, és további tizenkét MTVA-dolgozót figyelnek meg a járványügyi szakemberek.

Később az M1 közölte, munkatársuk tesztje negatív lett, azt pedig rémhírkeltésnek tartják, hogy mást is megfigyelnének.